Federico Fernández-Amor Calvet

Federico Fernández-Amor Calvet, nado na Coruña c. 1871 e finado o 5 de setembro de 1933, foi un perito, deportista e mestre de ximnasia galego. Impartiu clases de numerosos deportes no seu propio ximnasio, a Sala Calvet, onde fundou en 1906 o Deportivo da Coruña.

 Traxectoria 
Foi o máis novo dos tres fillos de Ramón Fernández e Francisca María Calvet Bello, sendo seus irmáns Teresa e Doroteo. Perito mercantil e practicante de esgrima, foi alumno do tirador florentino Attilio Pontinari (mestre entre outros de Valle-Inclán), e formou parte do Círculo de Artesáns, participando nalgúns dos seus espectáculos. Chegou a ser o presidente do Colexio de Peritos Mercantís da Coruña.

En 1901 fundou a Sala Calvet, un ximnasio situado na rúa Galera da Coruña, no que comezou dando clases de esgrima, ximnasia e halterofilia, ampliando despois a máis disciplinas. Deu clases gratuítas de esgrima aos bombeiros da cidade e instruíu no uso da espada ao exército, sendo condecorado coa Cruz de Primeira Clase do Mérito Militar con distintivo branco.

En 1906 fundou no seu ximnasio, xunto a varios dos seus alumnos, o Club Náutico da Sala Calvet e máis tarde o Club Deportivo da Sala Calvet, que en 1911 pasaría a chamarse Real Club Deportivo da Coruña. Dito club participou en competicións de numerosos deportes durante os seus primeiros anos, como esgrima, traiñeiras, tenis ou ciclismo, pero destacou especialmente pola súa sección de fútbol. En 1909 construíu o Campo de Riazor, onde xogou o Deportivo ata 1944.

Suicidouse o 5 de setembro de 1933, aos 62 anos de idade, disparándose no peito cunha escopeta.

 Familia 
Casou con Marcelina Sar Varela e tiveron tres fillos, Federico, Doroteo e Carolina Fernández Sar, esta última falecida en 1905 aos 10 anos de idade. O seu fillo Federico foi presidente da Real Federación Galega de Fútbol durante 18 anos.

 Notas 

Categoría:Nados na Coruña
Categoría:Nados no século XIX
Categoría:Finados en 1933
Categoría:Suicidios en 1933
Categoría:Suicidas de Galicia
Categoría:Mestres de armas
Categoría:Profesores de Galicia
Categoría:Ximnastas de Galicia
Categoría:Atletas de Galicia
Categoría:Esgrimistas de Galicia
Categoría:Personalidades de Galicia sen imaxes finados hai máis de 80 anos